Občan Bulharska je piatym podozrivým z trestného činu prevádzačstva.
BUDAPEŠŤ. Maďarskému spravodajskému serveru Index.hu sa prihlásil očitý svedok, ktorý v stredu mohol vidieť prevádzačov utekajúcich od nákladného auta plného mŕtvych migrantov na rakúskej diaľnici A4.
Svedok, ktorý sa vracal z Nemecka do Mosonmagyaróváru, povedal, že si bol vtedy takmer istý, že ide o prevádzačov.
Nemyslel si ale, že sa stala vážna tragédia.
Jeden z prevádzačov zatváral dvere
Podľa jeho slov k tragédii došlo skôr, než to prezentuje polícia. Na základe toho, čo videl v čase, keď prechádzal okolo odstaveného malého nákladného auta, si myslí, že prevádzači si práve vtedy mohli uvedomiť, že je zle a že sa migranti udusili.
V priebehu zhruba dvanástich sekúnd svedok spozoroval vodiča nákladného auta, ako zatvára zadné dvere nákladného priestoru a v panike uteká dopredu.
Muž potom naskočil na miesto spolujazdca v osobnom aute, stojaceho pred nákladným vozidlom, ktoré následne z miesta odišlo. Za volantom odchádzajúceho osobného auta sedela iná osoba.
Videl ich už v stredu ráno
Svedok z kamióna, ktorý pokračoval v jazde, sa až v správach na druhý deň dozvedel o hroznej smrti utečencov. Po tom, čo si dal dohromady spomienky z diaľnice, si uvedomil, že videl práve inkriminované auto s mŕtvymi migrantmi.
Kamionista spoznal aj podozrivých, ktorých tváre zverejnili v policajnom spravodajstve.
Okolo malého nákladného auta prechádzal v stredu predpoludním okolo 9.45 h, polícia v prvých správach hovorila o tom, že vozidlo mohli na diaľnici nechať niekedy v noci zo stredy na štvrtok.
Server poznamenal, že pravdivosť dôveryhodne pôsobiacej výpovede kamionistu si nemá možnosť overiť.
Zadržali piateho podozrivého
Maďarská polícia zadržala v sobotu večer ďalšieho podozrivého v kauze tragickej smrti 71 migrantov.
Podľa polície ide o občana Bulharska, ktorý je piatym podozrivým z trestného činu prevádzačstva v tejto kauze. Maďarská polícia zdôraznila, že na vyšetrovaní prípadu spolupracuje s rakúskymi kolegami.
Okresný súd v Kecskeméte rozhodol v sobotu o vzatí štyroch podozrivých do vyšetrovacej väzby. Uvalenie vyšetrovacej väzby na troch Bulharov a jedného Afganca iniciovala tamojšia okresná prokuratúra.
Opozícia: Vláda by mala vyjadriť sústrasť
Maďarská opozičná strana Spolu (Együtt) vyzvala v nedeľu predsedu vlády Viktora Orbána, aby na pondelkovej bohoslužbe vo Viedni za tragicky zosnulých migrantov bolo zastúpené aj Maďarsko a aby oficiálne vyjadrilo svoju sústrasť.
Podľa spravodajského servera Hir24.hu strana Spolu vo svojom vyhlásení zdôraznila, že 71 migrantov nájdených v chladiarenskom vozidle na diaľnici A4 pri rakúskom Parndorfe, prišlo pravdepodobne o život ešte na maďarskom území.
Maďarsko by na omši malo byť zastúpené svojím veľvyslancom v Rakúsku, ktorý by mal vyjadriť ľútosť nad smrťou migrantov, píše sa vo vyhlásení opozičnej strany.
Pápež sa modlil za migrantov
Pápež František vyzval na zastavenie zločinov, v dôsledku ktorých umierajú utečenci. Takéto zločiny sú podľa jeho slov urážkou celého ľudstva, informoval vatikánsky rozhlas.
František v tejto súvislosti pripomenul tragédiu 71 mŕtvych migrantov.
Pápež predniesol svoju výzvu v rámci tradičnej nedeľnej modlitby Anjel Pána na Námestí svätého Petra vo Vatikáne. Pripojil sa pritom k modlitbám rakúskej katolíckej cirkvi za zosnulých migrantov.
"Zverujeme každého z nich Božiemu milosrdenstvu a prosíme Boha, aby nám pomohol účinne spolupracovať, aby sme zabránili takýmto zločinom urážajúcim celú ľudskú rodinu," povedala hlava katolíckej cirkvi.
Rakúsku cirkev na Námestí svätého Petra zastupoval viedenský arcibiskup, kardinál Christoph Schönborn.
František požiadal veriacich, aby sa spolu s ním modlili za všetkých migrantov utekajúcich pred prenasledovaním, nestabilitou či sociálnym a ekonomickým rozvratom, ktorí zahynuli počas svojich "strašných ciest" za nádejou lepšieho života.
Vo svojom príhovore pápež opäť upozornil aj na prenasledovanie kresťanov na Blízkom východe a v ďalších oblastiach sveta. Vyjadril presvedčenie, že vlády jednotlivých krajín majú povinnosť zaručiť náboženskú slobodu a že medzinárodné spoločenstvo musí podnikať kroky na zastavenie násilia a útlaku vo svete.
tasr
Pod týmto článkom nie je možné diskutovať. Vysvetlenie nájdete tu